
REFERAT

privind implementarea proiectelor: „Online booking info-system la Infocentru Turistic Timişoara” şi „Compact disc de prezentare pentru promovarea turismului”. 
Timişoara este un punct de atracţie turistică pentru cei care vizitează sau tranzitează oraşul în diferite scopuri, fiind totodată o poartă de trecere pentru zonele turistice înconjurătoare (Munţii Banatului, Munţii Retezat, Munţii Semenicului). Patrimoniul monumental şi arhitectonic al oraşului, instituţiile culturale (4 teatre, muzeele, opera, filarmonica etc), parcurile şi zonele verzi, modalităţile de recreere (cluburi, restaurante, discoteci), manifestarile artistice şi culturale atrag populaţia din oraş şi din zonă, căptând atenţia turiştilor. 
În vedera dezvoltării turismului în oraş şi în zona înconjurătoare, Primăria Municpiului Timişoara consideră oportună şi necesară crearea unui sistem de rezervare online la hotelurile din Timişoara şi din zonă. Acest sistem va fi creat după modelul celor existente în Europa şi va deservi turiştii care vin în Timişoara fără să aibă un loc de cazare reţinut. Sistemul va fi implementat în Centrul de Informare Turistică Timişoara din str.Alba Iulia nr.2, fiind locul unde ajung toţi turiştii. În acest fel, angajaţii de la CIT vor oferi consultanţă şi informaţii obiective cu privire la condiţiile de cazare oferite de hotelurile, motelurile şi pensiunile din zonă. În acest moment, în Timişoara nu există un astfel de sistem de rezervări profesionist  care va duce la dezvoltarea turismului şi atragerea de fonduri în bugetul local. Pentru realizarea acestui proiect, GTZ-ul a acordat un grant în valoare de 8.000 EURO pentru următoarele activităţi: identificarea partenerilor în rândul hotelierilor din zona Timişoara; semnarea acordurilor cu partenerii, colectarea de date, achiziţia de echipament şi software. 
În Conceptul strategic de dezvoltare economică şi socială a zonei Timişoara, elaborat de Primăria Municipiului Timişoara, este notificată importanţa promovării turistice şi economice a oraşului. În acest scop, propunem sa realizăm un compact disc de prezentare al Municipiului Timişoara care să promoveze valorile culturale, artistice, economice ale oraşului şi valorificarea patrimoniului local. Pentru realizarea acestui CD, GTZ-ul a acordat un grant în valoare de 2.000 EURO pentru colectarea de date, elaborarea materialelor şi multiplicarea acestuia pe CD-uri. Realizarea şi editarea acestui CD va avea o influenţă pozitivă asupra imaginii oraşului în plan intern şi internaţional şi va genera atragerea turiştilor. Acest CD va promova imaginea Timişoarei în Europa prin evidenţierea valorii adăugate pe care ţara noastră o va aduce în UE ca ţară membră, cât şi prin consolidarea legăturilor dintre cetăţeni, organizaţii şi autorităţile locale şi alţi actorii europeni şi va fi folosit ca material de protocol  de către conducerea Primăriei pentru delegaţiile care sosesc în Timişoara.
În acest scop, 
 Propunem
1.
Implementarea proiectelor: „Online booking info-system la Infocentru Turistic Timişoara” şi „Compact disc de prezentare pentru promovarea turismului”. 

